Общество - Тръмп като бумеранг за Америка
Светозар Гледачев, финансов анализаторТорнадото Тръмп връхлетя и преобърна света. Ако Обама водеше в социалистическа посока, то новият US президент пое направо в комунистическа. Става въпрос за управление на най-едрия капитал, формиран като държавен монопол, постигнато чрез най-бедните слоеве от населението. Управлява се от тяхно име, от народа, но не за тях. Тръмп е успешният модел на милиардера популист. Това е и ще бъде новата вълна в света. Или вече я има, или се заражда и победата й предстои. На ход са новите популисти-националисти във Франция, Италия, Холандия и т.н. Талантът на добрия политик е изкусно да излъже електората. Като обещае неща, които няма да изпълни, но без това да се набива на очи. Изглеждаше, че това ще се случи и в Щатите.  Тръмп обаче си следва съвсем последователно предизборните обещания, които тогава изглеждаха най-малкото екстравагантни или напълно откачени и никой освен някои маргинални групи не вярваха, че ще си ги изпълни. Сега даже го подкрепят! Мнозина гласуваха за Тръмп заради екзотиката в неговото поведение и послания. Америка винаги харесва всичко, което е "най-най", дори когато става дума за най-шантавия политик. Психоаналитиците го определят като изтласкваща реакция на комплекси за малоценност. На практика много малко американци искат да се случва това, което прави Тръмп. И той го знае. Но действа като илюзионист. Как те правят фокусите? Карат ви да се вторачите в нещо, ангажират ви вниманието с едната ръка напред, а с другата, в която не гледате, правят магията си. И вие сте изумени. Тръмп ще ни изуми след време, когато разберем истинските промени. А те започнаха, но след като пусна "димната бомба" със забраната за влизане на мюсюлмани от седемте държави. Всички се вторачиха в това, надигна се вълна от възмущение и протести.Така че не се видя "магията" с другата ръка. Коя е тя? Първата беше с отмяна на "Обамакеър", въведения от Обама закон за достъпното здравеопазване. Какъв е проблемът? Чрез този закон 22 милиона американци добиха здравни застраховки. От общо почти 50 милиона, които нямат. В най-развитата страна в света, с най-скъпо и същевременно неефективно здравеопазване (18% от БВП или почти 2,5 пъти БВП на Русия) има хора без медицинска грижа. Те не я търсят, защото няма кой да им я даде или ако я даде, тя е лоша. По-лоша от българската. Как се финансираше "Обамакеър"? Чрез данък медицински грижи. Кой го плащаше? 0.9% върху дохода на физически лица с годишен приход над 200 000 долара на човек и 250 000 долара за семейство. Какво излиза? Че богатите плащаха на бедните, за да имат здравеопазване. 80% от този данък се плаща от лица с годишен доход над $3,8 милиона. Сега те вече спестяват $195 000 годишно. Взимаш от бедните и даваш на богатите. А разделението на бедни и богати се поляризира. Осемте топбогаташи в света, от които шестима са американци, имат колкото 3,6 млрд. души. В деня когато Тръмп спечели изборите, най-богатите станаха с 35,4 милиарда по-богати. И тази тенденция ще се запази. Когато взимаш придобивките на 22 милиона, те няма как да останат безучастни. Но за да заглушиш недоволството им, трябва да ги надвикаш, да не се чуе викът им за помощ. И Тръмп подписа нови укази, за няколко ден 11 на брой, докато Обама 35 за цяла година. Накъде да насочиш гнева и недоволството на обществото? Навън, защото навътре е разрушително за САЩ. Когато Русия беше в криза, БВП падна 3 пъти, инфлацията скочи, доходите рухнаха, рублата се обезцени, а доверието към Путин се стопи до 20%. Единственият полезен ход за властелина на Кремъл беше анексирането на Крим. Сега руският президент се радва на одобрение над 80%, народът е по-гладен, но сплотен срещу врага отвън.Ердоган имаше същите проблеми в Турция, затова първо влезе във войната за Сирия, после използва преврата, който според евроразузнаването изобщо не е дело на Гюлен. Но какво от това, Ердоган вече изигра картите си.Същото са го правили векове преди нас царе, императори и по-дребни диктатори. Правил го е и Хитлер. Когато не можеш да подобриш рязко положението на най-ниските класи, насочваш разрушителната енергия към най-беззащитните.В Германия подгонили евреите, а сега мюсюлманите от седемте държави, които нямат никакво икономическо или друго влияние в САЩ. Помните ли, че и при социализма винаги ни беше виновен "външният враг". Стив Бенън, идеологът зад Тръмп, предлага САЩ да се "затворят" за света, определяйки тази доктрина като "икономически национализъм". Нещо подобно донесе на Германия при Хитлерикономически и технически възход. Но всяко "затваряне" води до търговски войни, които обикновено завършват с реални войни. След всяка голяма криза започва световна война. Втората световна война е след "Голямата депресия" от 1929-1933 г.Сега за съжаление май вървим по същия коловоз.Схемата е ясна. Управление на милиардерския монопол с подкрепата на маргинализирани бедни маси и за сметка на дискриминирани групи от хора и държави. Ние сме в предначертан път с лош край. В Китай издадоха Бяла книга, в която се прогнозира неизбежна трета световна война. И като най-вероятен съперник на Поднебесната империя се сочи именно САЩ.Защо ли? Защото Китай е "работилницата" на света. През годините 400 милиона селяни от вътрешността станаха работници в заводите по крайбрежието. Какво ще ядат те, ако Китай  загуби САЩ като пазар? Китайските ръководители ще предпочетат пред революция в страната да изнесат проблема в чужбина, а това става с война. Така че изолационизмът и протекционизмът на модела "Тръмп" може да се върне като бумеранг към Америка.И после всички ще се питат: "Къде бяхме, как повярвахме, как го допуснахме?" Като малката бактерия, която може да доведе до гангрена. А всичко може и да не се случи така. Само че не се слушат умните, а кресливите. Популистите.